## Odluka o provođenju mjera utvrđenih rezolucijama Vijeća sigurnosti Ujedinjenih naroda 1267 (1999), 1333 (2000), 1363 (2001), 1373 (2001), 1390 (2002), 1452 (2002), 1455 (2003), 1526 (2004), 1617 (2005), 1735 (2006), 1822 (2008) i 1904 (2009) u svezi sa sankcijama protiv članova organizacije Al-qaide, Osame Bin Ladena, Talibana i drugih pojedinaca, skupina, gospodarskih subjekata i entiteta koji se s njima povezuju

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 1267 (1999), 1333 (2000), 1363 (2001), 1373 (2001), 1390 (2002), 1452 (2002), 1455 (2003), 1526 (2004), 1617 (2005), 1735 (2006), 1822 (2008) i 1904 (2009) u svezi sa sankcijama protiv članova organizacije Al-qaide, Osame Bin Ladena, Talibana i drugih pojedinaca, skupina, gospodarskih subjekata i entiteta koji se s njima povezuju

VLADA REPUBLIKE HRVATSKE

2516

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 1267 (1999), 1333 (2000), 1363 (2001), 1373 (2001), 1390 (2002), 1452 (2002), 1455 (2003), 1526 (2004), 1617 (2005), 1735 (2006), 1822 (2008) I 1904 (2009) U SVEZI SA SANKCIJAMA PROTIV ČLANOVA ORGANIZACIJE AL-QAIDE, OSAME BIN LADENA, TALIBANA I DRUGIH POJEDINACA, SKUPINA, GOSPODARSKIH SUBJEKATA I ENTITETA KOJI SE S NJIMA POVEZUJU

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1267 (1999), 1333 (2000), 1363 (2001), 1373 (2001), 1390 (2002), 1452 (2002), 1455 (2003), 1526 (2004), 1617 (2005), 1699 (2006), 1735 (2006), 1822 (2008), 1904 (2009), a koje se odnose i na popis fizičkih i pravnih osoba, koje podliježu mjerama iz rezolucija 1267 (1999) i 1333 (2000), koji su u prilogu i sastavni su dio ove Odluke, a time se ujedno primjenjuju i Zajednička stajališta Europske Unije 2001/931/CFSP, 2004/309/CFSP, 2005/427/CFSP, 2006/380/CFSP i 2009/486/CFSP, kojima se Republika Hrvatska pridružila.

II.

Republika Hrvatska zamrznut će bez odlaganja sva financijska sredstva i drugu financijsku imovinu ili ekonomske resurse osoba, skupina, gospodarskih subjekata i entiteta kako se navodi u popisu nastalom sukladno rezolucijama 1267 (1999) i 1333 (2000) (u daljnjem tekstu: Konsolidirani popis), uključujući i sredstva koja potječu od imovine u njihovome vlasništvu ili pod njihovim izravnim ili neizravnim nadzorom ili pod nadzorom osoba koje nastupaju u njihovo ime ili prema njihovim naputcima, te osigurati da niti ta, niti bilo koja druga financijska sredstva ili ostala financijska imovina ili ekonomski resursi ne budu izravno ili neizravno dostupni za korištenje tim osobama ili njihovim državljanima ili osobama koje se nalaze na njihovome teritoriju.

III.

Navedene mjere ne odnose se na imovinu, financijska sredstva i gospodarske resurse za koje je Republika Hrvatska odredila:

(a) da su nužni za pokrivanje osnovnih potreba, uključujući i plaćanje hrane, najamnine ili hipoteke, lijekova i liječenja, poreza, premija osiguranja, te naknade za režije, ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga ili honorara ili troškova usluga za redovito držanje ili održavanje zamrznutih financijskih sredstava ili druge financijske imovine ili gospodarskih resursa, nakon što nadležna država (nadležne države) dostavi Odboru Vijeća sigurnosti Ujedinjenih naroda za članove organizacije Al-Qaidu, Osamu bin Ladena i Talibane, te druge osobe, skupine, gospodarske subjekte ili entitete koji se s njima povezuju, osnovanim Rezolucijom Vijeća sigurnosti UN-a 1267 (1999) (u daljnjem tekstu: Odbor), obavijest o namjeri da, kad je to primjereno, odobri pristup tim financijskim sredstvima, drugoj financijskoj imovini ili ekonomskim resursima, ako u roku od dva radna dana od takve obavijesti Odbor ne donese negativnu odluku;

(b) da su nužni za pokrivanje izvanrednih troškova, pod uvjetom da je Republika Hrvatska o takvoj odluci obavijestila Odbor i da je on odobrio takvu odluku.

IV.

Zabranjuje se ulazak ili prolazak preko teritorija Republike Hrvatske Osami bin Ladenu, članovima organizacije Al-Qaide, Talibanima i drugim pojedincima, skupinama, gospodarskim subjektima i entitetima, koji se s njima povezuju navedenih u Konsolidiranom popisu, koji je sastavio Odbor.

Mjere nametnute ovom točkom ne obvezuju Republiku Hrvatsku da svojim državljanima odbije ulazak ili da od njih zatraži da napuste teritorij Republike Hrvatske, niti će se primjenjivati kad su ulazak ili prolaz preko teritorija Republike Hrvatske nužni za provedbu sudskog postupka ili kad Odbor, razmatrajući pojedinačne predmete, utvrdi kako je takav ulazak ili prolaz opravdan.

V.

Zabranjuje se pravnim i fizičkim osobama izravnu ili neizravnu opskrbu, prodaju ili prijenos osobama, skupinama, gospodarskim subjektima ili entitetima navedenim u Konsolidiranom popisu, s teritorija Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja i s oružjem povezanih materijala svih vrsta, uključujući i oružje i streljivo, vojna vozila i opremu, paravojnu opremu i pričuvne dijelove za navedeno, kao i davanje tehničkih savjeta, pomoći ili obuku, koji se odnose na vojno djelovanje.

VI.

Radnje ili postupanje koji upućuju na to da su neka osoba, skupina, gospodarski subjekt ili entitet povezani s organizacijom Al-Qaidom, Osamom bin Ladenom ili Talibanima uključuje:

(a) sudjelovanje u financiranju, planiranju, omogućavanju, pripremi ili izvršenju radnji, ili u djelovanju, zajednički s njima, pod njihovim imenom, u njihovo ime ili kao potpora istima;

(b) opskrbu, prodaju ili prijenos oružja i srodne vojne opreme;

(c) novačenje za njihove potrebe; ili

(d) radnje ili djelovanje koje na drugi način predstavljaju potporu organizacije Al-Qaidi, Osami bin Ladenu ili Talibanima ili bilo kojoj njihovo ćeliji, pridruženoj ili odmetnutoj skupini ili skupini koja je proizašla iz njih.

Sredstva za financiranje ili potporu uključuju i, ali nisu na nju ograničena, uporabu prihoda koji potječe od nezakonitog uzgoja, proizvodnje i nezakonite trgovine opojnih droga podrijetlom iz Afganistana i njihovih prekursora.

VII.

Republika Hrvatska se obvezuje da će nakon dobivene obavijesti od Tajništva Ujedinjenih naroda da će određena osoba, koja je državljanin Republike Hrvatske, ili entiteti, koji se nalaze na teritoriju Republike Hrvatske, biti uvršteni u Konsolidirani popis, pravovremeno obavijestiti iste ili ih upoznati s činjenicom da su predloženi za uvrštenje u taj popis, te će uz obavijest priložiti i primjerak dijela očitovanja o predmetu koji se smije javno obznaniti, sve podatke o razlozima za uvrštenje koji su dostupni na web-stranici Odbora, opis očekivanih učinaka imenovanja za uvrštenje u popis utvrđenih u relevantnim rezolucijama, postupak Odbora za razmatranje zahtjeva za uklanjanje s popisa i odredbe Rezolucije 1452 (2002) o raspoloživim iznimkama, te će o poduzetom izvijestiti Odbor.

VIII.

Republika Hrvatska će prilikom provedbe mjera utvrđenih u točkama II., III., IV., V., VI. i VII. ove Odluke osigurati da se lažne, krivotvorene, ukradene i izgubljene putovnice i druge putne isprave što prije proglase nevažećima i uklone iz opticaja, te će podatke o tim ispravama razmjenjivati s ostalim državama članicama preko INTERPOL-ove baze podataka. U tu svrhu razmjenjivat će s privatnim sektorom podatke koji se nalaze u njenoj nacionalnoj bazi podataka, a koji se odnose na lažne, krivotvorene, ukradene i izgubljene identifikacijske i putne isprave koje spadaju pod jurisdikciju Republike Hrvatske, te ako neka od uvrštenih stranaka bude zatečena u korištenju lažnoga identiteta, što obuhvaća i nabavu kreditnih ili lažnih putnih isprava, o tome obavijestiti Odbor.

IX.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o tome mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

X.

Izmjene i dopune lista mjera ograničavanja iz Rezolucija 1267 (1999), 1333 (2000), 1363 (2001), 1373 (2001), 1390 (2002), 1452 (2002), 1455 (2003), 1526 (2004), 1617 (2005), 1699 (2006), 1735 (2006), 1822 (2008), 1904 (2009) vodit će Ministarstvo vanjskih poslova i europskih integracija, te će se u skladu sa Zakonom o međunarodnim mjerama ograničavanja izvještavati nadležna tijela.

XI.

Za provedbu mjera iz ove Odluke zadužuju se nadležna tijela.

XII.

Prilog iz točke I. ove Odluke ne objavljuje se u »Narodnim novinama«.

XIII.

Ova Odluka stupa na snagu danom objave u »Narodnim novinama«.

Klasa: 004-01/10-04/03

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2516